b'\n_START_ARTICLE_\nSlova\xc5\xa1ka krona\n_START_PARAGRAPH_\nSlova\xc5\xa1ka krona (slova\xc5\xa1ko: Slovensk\xc3\xa1 koruna) je bila denarna enota Slova\xc5\xa1ke od 8. februarja 1993 do 31. decembra 2008. Njena tri\xc4\x8drkovna oznaka po standardu ISO 4217 je SKK, uporabljal se je tudi zapis Sk. Delila se je na 100 halerjev (slova\xc5\xa1ko: halier)._NEWLINE_Slova\xc5\xa1ka krona je bila uvedena slab mesec po razdru\xc5\xbeitvi \xc4\x8ce\xc5\xa1koslova\xc5\xa1ke, ko je bila odpravljena \xc4\x8de\xc5\xa1koslova\xc5\xa1ka krona. Za valuto je skrbela Slova\xc5\xa1ka narodna banka. V obtoku so bili kovanci 50 halerjev ter za 1, 2, 5 in 10 kron ter bankovci za 20, 50, 100, 200, 500, 1.000 in 5.000 kron. Konec leta 2003 so bili iz obtoka umaknjeni kovanci za 10 in 20 halerjev._NEWLINE_Ob pridru\xc5\xbeitvi Slova\xc5\xa1ke evroobmo\xc4\x8dju je veljal te\xc4\x8daj 30,1260 SKK za 1 evro._NEWLINE_Slova\xc5\xa1ka krona je bila tudi denarna enota marionetne dr\xc5\xbeave Slova\xc5\xa1ke med letoma 1939 in 1945. Takrat so zanjo uporabljali oznako Ks.'